高启
答衍师见赠
衍师本儒生，眉骨甚疏峭。
轩然出人群，快若击霜鹞。
早尝垂长绅，挟册诵周邵。
欲陈兴坏端，往应乞言诏。
乾纲会中颓，四海起攘剽。
仰头望天扃，氛祲匿羲曜。
蕃邦日寻兵，纁玉罢朝頫。
木颠岂绳维，长往遂沦耀。
披缁别家人，欲挽首屡掉。
超哉休远徒，高躅愿追绍。
初来北城刹，驻锡问宗要。
相逢共宵哦，篝火树间照。
篇成出叩钵，锋疾惊楚僄。
我或劝之冠，不答但长笑。
留连忽中离，名山赴佳召。
颇知此行乐，夙志酬历眺。
吴峰戴襆登，楚水投文吊。
江秋雨鸣濑，海曙霞发峤。
灵奇务穷搜，不惮蹑遐徼。
东归始安禅，幽谷斩蓬藋。
坐敷云中衾，薜屋一涧缭。
前年逐戎旃，野出事田獠。
是时阴飙作，山黑卷狂烧。
不畏猛虎过，车宿傍枫庙。
闻师隔烟岭，无寐听猿叫。
晨兴雪满壑，衣湿寒木燎。
空林断樵踪，兀兀见来轿。
相邀至岩扉，山竹穿叫条。
深房煮山药，干叶焰风铫。
顿释行旅颜，瓢绿欣饮釂。
促还不能淹，喧寂叹殊调。
迩来竟何成，三十匪年少。
恨无关弧力，结束从嫖姚。
闲坊借书披，危坐似持钓。
行忧釜见夺，谒恐冠遭溺。
逢人戒谈时，涩缩刀在鞘。
军鼙五月急，市闭无贱粜。
壮气渐欲磨，妻孥困缠绕。
堂筵宾履疏，暑夕行熠耀。
师来赠长句，有誉无鄙诮。
组章眩芬涘，金奏聆要眇。
据梧起豪诵，心疢浑可疗。
回顾平生吟，真咽蚯蚓窍。
上天宰玄化，乱治方叵料。
性命如穷鳞，倘或脱罾枿。
卜居计已决，不待龟灼燋。
过湖就稻蟹，静处容不肖。
安能效群女，倚恃斗妍妙。
泳风或鸣桡，耕月还荷。
师当重见寻，东皋一舒啸。